b'\n_START_ARTICLE_\nTali (Viipurin mlk)\n_START_PARAGRAPH_\nTali (vuodesta 1948 ven. \xd0\x9f\xd0\xb0\xd0\xbb\xd1\x8c\xd1\x86\xd0\xb5\xd0\xb2\xd0\xbe, Paltsevo) on kyl\xc3\xa4 ja rautatieasema Viipurin\xe2\x80\x93Antrean rataosalla entisess\xc3\xa4 Viipurin maalaiskunnassa Neuvostoliitolle luovutetulla alueella. Tali tunnetaan ehk\xc3\xa4 parhaiten kes\xc3\xa4ll\xc3\xa4 1944 k\xc3\xa4ydyst\xc3\xa4 suuresta Talin\xe2\x80\x93Ihantalan taistelusta, jossa suomalaiset saivat neuvostoliittolaisten etenemisen pys\xc3\xa4ytetty\xc3\xa4._NEWLINE_Talin asema sijaitsee Viipurin kaupungin koillispuolella Leitimoj\xc3\xa4rven ja Lyykkyl\xc3\xa4nj\xc3\xa4rven v\xc3\xa4lisell\xc3\xa4 alueella. Kyl\xc3\xa4n alue ulottui asemalta Leitimoj\xc3\xa4rven koillispuolelle ja aina Antrean kunnan rajalle asti. Aseman l\xc3\xa4hist\xc3\xb6ll\xc3\xa4 oli vuonna 1931 perustettu Maataloustuottajain Oy:n perunajauhotehdas. Talissa ei ollut kansakoulua, vaan koulua k\xc3\xa4ytiin viereisess\xc3\xa4 Mannikkalan kyl\xc3\xa4ss\xc3\xa4. Sen sijaan Talissa toimi Etel\xc3\xa4-Karjalan karjanhoitokoulu. Talissa toimi Talin suojeluskunta, jolle valmistui oma talo vuonna 1937, Lotta Sv\xc3\xa4rd -j\xc3\xa4rjest\xc3\xb6n paikallisosasto sek\xc3\xa4 kaksi urheiluseuraa: Talin Koskenpojat ja Talin Kisaveikot (perustettu 1925). Seurakunnallisesti Tali kuului Ihantalan seurakuntaan. Vuonna 1937 Talin kyl\xc3\xa4ss\xc3\xa4 oli 363 asukasta.'